b'\n_START_ARTICLE_\nKeulaportti\n_START_SECTION_\nVisiiri-tyyppinen portti\n_START_PARAGRAPH_\nVisiirityyppinen keulaportti aukeaa nimens\xc3\xa4 mukaisesti alhaalta yl\xc3\xb6sp\xc3\xa4in, eli se on saranoitu aluksen s\xc3\xa4\xc3\xa4kannen tukirakenteisiin yl\xc3\xa4osastaan. Aukeava visiiri on yksiosainen ja se on lukittu yleens\xc3\xa4 alhaalta sek\xc3\xa4 kummaltakin sivulta erillisill\xc3\xa4 lukituslaitteilla. Se on lis\xc3\xa4ksi varustettu erillisin ohjurein, jotka varmistavat visiirin ohjautumisen oikealle kohdalleen sen laskeutuessa alas. Visiirikeulaportin avaus- ja sulkuliike on pystysuuntainen._NEWLINE_Varsinaisen visiirin takana sijaitsee autokannen lastauksessa k\xc3\xa4ytett\xc3\xa4v\xc3\xa4 ajoramppi, jota pitkin ajoneuvoliikenne johdetaan aluksen ja laiturin v\xc3\xa4lill\xc3\xa4. Suljettuna ollessaan rampin tulee olla vesitiivis._NEWLINE_Visiirityyppisten keulaporttien rakennus uusiin laivoihin on loppunut l\xc3\xa4hes kokonaan Estonian onnettomuuden j\xc3\xa4lkeen.\n_START_SECTION_\nSivulle aukeava portti\n_START_PARAGRAPH_\nSivulle aukeavat nk. perhosportit puolestaan aukeavat nimens\xc3\xa4 mukaisesti aluksen sivuille. T\xc3\xa4m\xc3\xa4 porttirakenne on yleistynyt voimakkaasti 1980-luvun lopulta l\xc3\xa4htien. T\xc3\xa4m\xc3\xa4n keulaporttityypin etuna on se, ett\xc3\xa4 aaltojen iskut eiv\xc3\xa4t rasita portin lukkoja kuten visiirityypiss\xc3\xa4, vaan painavat portteja tiiviimmin toisiinsa ehk\xc3\xa4isten keulaportin yll\xc3\xa4tt\xc3\xa4v\xc3\xa4\xc3\xa4 aukeamista ja veden tulvimista sis\xc3\xa4\xc3\xa4n autokannelle. Perhosportti koostuu kahdesta eri osasta, jotka ovat muodoiltaan sek\xc3\xa4 rakenteeltaan toistensa peilikuvia. Yhdess\xc3\xa4 n\xc3\xa4m\xc3\xa4 muodostavat suljettuina ollessaan aluksen keulaosan. Perhosportin avaus- ja sulkuliike on vaakasuuntainen. Perhosportin kummatkin puoliskot ovat tuetut saranointi- sek\xc3\xa4 k\xc3\xa4ytt\xc3\xb6varsiensa puolesta aluksen rungon etuosan tukirakenteisiin. My\xc3\xb6s perhosportit ovat varustettu ohjuri-, lukitus- sek\xc3\xa4 valvontalaitteilla. Varsinaisen portin takana sijaitsee purkamiseen ja lastaamiseen tarvittava ajoramppi, jonka tulee suljettuna olla vesitiivis. Sivulle aukeavien porttien etuna on my\xc3\xb6s se, ett\xc3\xa4 keulan ei tarvitse avautua koko korkeudelta, vaan ainoastaan autokansien korkeudelta.'